***Simpozionul Internațional Decenala de Limbă, cultură și civilizație***

***Metode activ-participative în lecțiile de limbă***

Cu ocazia celebrării a 10 ani de desfășurare a cursului de Limbă, cultură și civilizație românească în școlile din Italia, doamnele profesoare Mirela Chindea, Gabriela Andraș și Mihaela Crețan, care predau cursul de Limbă, cultură și civilizație românească în regiunea Friuli-Venezia-Giulia, împreună cu Institutul Limbii Române au organizat ***Simpozionul Internațional Decenala de Limbă, cultură și civilizație – Metode activ-participative în lecțiile de limbă,*** la Școala A. Manzoni, Udine, în data de 31 martie a.c.

Au participat reprezentanți ai autorităților italiene, directorii școlilor în care se predă cursul, o delegație formată din patru cadre didactice din județul Bistrița-Năsăud și 12 profesori LCCR. În deschiderea activității, orchestra școlii a susținut un program artistic, iar imnurile celor două țări au fost intonate de către corul școlii.

Cuvântul de deschidere l-a avut domnul Laurențiu Babei, consul al României la Trieste. Domnia sa a punctat importanța Proiectului LCCR pentru comunitatea românească din zonă și a remarcat buna colaborare cu profesorii LCCR.

Directorul școlii gazdă a vorbit despre procesul de integrare al copiilor români în școlile de adopție și despre importanța vitală a cursului LCCR.

Simpozionul a constat în prezentarea și promovarea experiențelor acumulate pe parcursul unui deceniu de activitate, privind abordarea interdisciplinară a conținuturilor de limbă, cultură și civilizație românească, cât și pentru fundamentarea și dezvoltarea parteneriatelor în vederea realizării de proiecte și programe europene. Prin obiectivele sale, simpozionul și-a propus să faciliteze participanților o nouă viziune asupra școlii europene, a importanței cursului de limbă, cultură și civilizație românească, care au un rol important în promovarea interdisciplinarității și multiculturalității.

La finalul activității, elevii cursului LCCR alături de colegii lor italieni, coordonați de profesorii români, au prezentat momente artistice. Elevii au participat cu lucrări de creație plastică și literară în cadrul concursului intitulat *“Povestea numelui România”*, alcătuindu-se o expoziție cu acestea.